Brandbestryders red 46 000 liter paraffien | Maroela Media
(Foto verskaf deur Stad Tshwane)
Brandbestryders in Pretoria kon Maandag 'n 46 000 liter-tenk vol paraffien en 'n nabygeleë struktuur red van 'n brand.
Thabo Charles Mabaso, woordvoerder van Stad Tshwane, het gesê nooddienste is omstreeks 07:00 ontbied. "Berigte is ontvang van 'n paraffientenkwa wat by 'n Dynamic Investment-fasiliteit in Donkerhoek, naby die Bronkhorstspruitpad (R104) in die ooste van Pretoria brand."
'n Tenkwa van 59 000 liter het in ligte laaie gestaan toe brandbestryders by die toneel opgedaag het. "Volgens die eienaar was daar slegs 7 000 liter paraffien in die tenkwa. Brandbestryders kon 'n 46 000 liter tenk vol paraffien en 'n nabygeleë struktuur van die brand red, en seker maak dat die brand nie na nabygeleë stapels hout en naburige fasiliteite versprei nie," het Mabaso bygevoeg.
"Twee tenkwaens van onderskeidelik 23 000 liter en 40 000 liter kapasiteit, wat na bewering leeg was, is ook in die brand beskadig. Dromme paraffien (ongeveer 1 000 liter) het ook aan die brand geslaan. 'n Kantoorblok is heeltemal verwoes in die brand."
'n Bestuurder van 'n tenkwa was besig om paraffien te laai toe hy glo 'n ontploffing gehoor het. "Hy het tevergeefs met 'n brandblusser probeer om die brand te blus. Niemand het beserings opgedoen in die voorval nie."
Dit het brandbestryders ongeveer drie uur geneem om die brand te blus. Die oorsaak van die ontploffing en die brand word ondersoek.